Beskuldigde dood; vriende nou gepak | Netwerk24
Deur Julian Jansen en Anena Burger 19 Mei 2019 08:32
Met sy dood verlede Sondag is Andrew Turnbull (42) se omstrede botsings met die gereg nou iets van die verlede, maar 'n vrou wat sê hy het haar dwelms ingegee en soos 'n seksslaaf behandel, sê sy is nog nie klaar met hom en sy "toksiese vriendekring" nie.
Turnbull is dood nadat hy met sy Jaguar op die R72 naby Port Alfred in 'n Mercedes-Benz vasgejaag het. Sy passasier, Ryan Byrne (20), en die bestuurder van die ander motor, die 87-jarige Beulah Booysen, is op slag dood.
Turnbull, 'n hardekwas- voormalige renjaer, was alombekend in sosiale kringe in die Oos-Kaap. Hy het vinnig geleef en vinnig gery. 'n Video van die Jaguar se spoedmeter wat 'n lesing van 260km/h aantoon, is ná sy dood algemeen op sosiale media gedeel.
Hy is in 2016 skuldig bevind aan dwelmklagte. Met sy dood was hy verhoorafwagtend in sake van aanranding op sy gewese meisie en die besit van ammunisie en dwelms. 'n Skokkende video waarop hy die vrou wurg en teen 'n muur gooi, was 'n bewysstuk in dié saak. Hy het haar glo aangerand omdat sy met sy kredietkaart inkopies gedoen en nagklubs besoek het.
Bewerings van dwelms, geweld, groepseks en vernedering.
Maar daar was nóg moeilikheid aan die broei vir Turnbull.
'n 29-jarige vrou het weke gelede al 'n prokureur gespreek om moontlik regstappe teen hom te doen.
Dié vrou sê sy het ses maande lank by Turnbull gewoon omdat hy haar kastig sou beskerm terwyl sy en haar man vervreemd was en sy hom om 'n egskeiding gevra het.
Maar wat in sy huis gebeur het, het haar lewenslank getraumatiseer. Sy sê sy is gedwing om dwelms te gebruik en vir "ou oompies en ryk sakelui" sek­suele gunsies te doen.
Die wrak van die Jaguar.
Sy beweer sy is op 'n keer oor sewe dae verskeie keer verkrag, voordat sy dit reggekry het om van hom te ontsnap.
Volgens haar prokureur, Wil­liam Booth, is hul ondersoek reeds ver gevorder. Hulle het reeds verklarings van nog slagoffers wat nog bewerings maak van dwelms, geweld, mishandeling, groepseks en vernedering.
As Turnbull bly leef het, sou daar beslis strafregtelike klagte teen hom gewees het, sê Booth, maar "nou kyk ons na ander regsopsies teen samesweerders en ander".
Chere Gray, Turnbull se eksmeisie op wie se aanrandingklag hy met sy dood tereggestaan het, het die afgelope week 'n foto van hulle saam op sosiale media gedeel.